51.		Zmluva o preprave veci (§ 610 a nasl. OZ)
Čl. I
Zmluvné strany
1.	Dopravca: 	Ján Zelený – AUTODOPRAVA, Majského ul. č. 39, 010 01 Žilina, IČO, DIČ, IČ DPH
		osvedčenie o živnostenskom podnikaní reg. č. ..........................................
2.	Odosielateľ: 	Peter Bielik – STAVOMONT, Lichardova ul. č. 25, 010 01 Žilina, IČO, DIČ, IČ DPH
		osvedčenie o živnostenskom podnikaní reg. č. .........................................
Čl. II
Predmet zmluvy
1.	Dopravca sa zaväzuje, že za podmienok dohodnutých v tejto zmluve prepraví z dohodnutého miesta odoslania do dohodnutého miesta určenia tovar, ktorého špecifikácia je prílohou tejto zmluvy.
2.	Odosielateľ sa zaväzuje zaplatiť dopravcovi po splnení podmienok dohodnutých v tejto zmluve dohodnuté prepravné.
Čl. III
Miesto odoslania a miesto určenia
1.	Ako miesto odoslania zásielky podľa Čl. II bod 1 je určená prevádzka odosielateľa – Žilina, Lichardova ul. č. 25.
2.	Miestom určenia zásielky sú Košice, Topoľova ul. č. 21/A, predajňa Železiarstvo.
Čl. IV
Čas plnenia
Dopravca sa zaväzuje prepraviť zásielku podľa Čl. II tejto zmluvy v dňoch 1. 9. – 5. 9. 2023.
Čl. V
Prepravné
1.	Výška prepravného je dohodnutá na sumu 850 € (slovom osemstopäťdesiat eur) bez DPH.
2.	Rozhodujúcou dobou pre vznik nároku na prepravné je odovzdanie prepravovanej zásielky podľa Čl. II príjemcovi na adrese uvedenej v Čl. III ods. 2 zmluvy.
Čl. VI
Podmienky prepravy
1.	Odosielateľ je povinný pripraviť zásielku na prepravu v prvý deň dohodnutej lehoty prepravy, teda dňa 1. 9. 2023 o 8.00 hod. v mieste odoslania podľa Čl. III ods. 1 tejto zmluvy. Zásielka musí byť zabalená tak, aby nedošlo k jej poškodeniu počas nakladania a prepravy.
2.	Pripravenosť zásielky k preprave potvrdí odosielateľ najmenej dva dni pred termínom lehoty prepravy. Dopravca je povinný vydať odosielateľovi pri prevzatí zásielky náložný list znejúci na meno príjemcu zásielky.
3.	Odosielateľ je povinný poskytnúť dopravcovi všetky informácie o charaktere zásielky.
4.	Dopravca je povinný prepraviť zásielku s odbornou starostlivosťou a odovzdať zásielku príjemcovi.
5.	Zodpovednosť za prípadnú škodu na prepravovanej zásielke, ktorá vznikne v dobe od jej prevzatia dopravcom do jej vydania príjemcovi, sa riadi ustanoveniami § 622 a nasl. Obch. zákonníka.
Čl. VII
Záverečné ustanovenia
1.	Táto zmluva sa môže meniť len písomnou dohodou obidvoch strán a bude tvoriť neoddeliteľnú súčasť tejto zmluvy.
2.	Táto zmluva sa vydáva v dvoch vyhotoveniach (po jednom každej zmluvnej strane).
3.	Zmluvné strany prehlasujú, že zmluvu prečítali, rozumejú jej, uzatvárajú ju slobodne, bez nátlaku, čo potvrdzujú podpismi.
Žilina 30. 7. 2023
					dopravca	objednávateľ
Poznámka
Zmluva o preprave veci rieši relatívny obchod podľa § 261 ods. 1 OZ. Účastníkmi tejto zmluvy môžu byť iba podnikateľské subjekty – dopravca, ktorý prevádzkuje dopravu ako predmet podnikania, a odosielateľ, tak isto podnikateľ podľa OZ.
Prepravná zmluva podľa § 610 OZ sa vzťahuje na všetky druhy dopravy, prepravné poriadky pre jednotlivé druhy dopravy môžu jednotlivé ustanovenia upraviť odlišne. Výnimkou je úprava zodpovednosti za škodu na zásielke, ktorú upravuje OZ.
Podstatnými náležitosťami zmluvy sú:
a)	presné určenie zásielky, ktorá je predmetom prepravy,
b)	presné určenie miesta odoslania,
c)	presné určenie miesta určenia,
d)	záväzok odosielateľa zaplatiť odplatu – tzv. prepravné.
Zmluva môže stanoviť dopravcovi povinnosť vydať odosielateľovi pri odovzdaní prepravovanej zásielky náložný list. Ide o listinu, s ktorou je spojené právo požadovať vydanie zásielky. 
Dopravca je povinný vydať zásielku osobe, ktorá je na to oprávnená podľa náložného listu, ak táto osoba náložný list predloží a potvrdí na ňom prevzatie zásielky.
Náložný list možno vystaviť na meno alebo na doručiteľa.
Forma zmluvy o preprave veci nie je v OZ upravená, to znamená, že na jej platnosť stačí ústna forma.